Publication: Magyar Közlöny
Issue: MK-2001-110 (Year: 2001, Number: 110)
Era: 1990-2004
Section: a 35/2001. (X. 10.) PM rendelethez
Paragraph Index: 828

2. A munkaterület rövid, jellemző leírása Az adótanácsadó a pénzügyi-igazgatási területen valamennyi ellenőrzési, vezetési feladatkört ellátja, a költségvetéssel kapcsolatos valamennyi bevallást elkészíti és ellenjegyzi. Az adótanácsadó alkalmas — a vállalkozások, más jogi személyek, egyéb szervezetek, magánszemélyek adóival, adójellegű kötelezettségeivel, költségvetési támogatásával kapcsolatos tanácsadásra, — a kötelezettségek és jogok érvényesítésében való közreműködésre, az adóhatóság és a bíróság előtti képviseletre, — az adókötelezettséggel kapcsolatos valamennyi feladat önálló elvégzésére, illetve szakszerű tájékoztatásra, — egy vállalkozás adótervének elkészítésére, költségvetési kapcsolatainak optimalizálására, — a könyvviteli szolgáltatások körébe tartozó információk ellenőrzésére, elemzésére, hasznosítására, — a költségvetési kapcsolatok ellenőrzésének megszervezésére és szakszerű végzésére. Az adótanácsadó jogosult adótanácsadói és pénzügyi tanácsadói szolgáltatások végzésére. Az adótanácsadói szolgáltatások közé tartozik különösen: — a költségvetési kapcsolatokhoz tartozó bevallások készítése és ellenőrzése, — a bevallásokhoz kapcsolódó számviteli feltételrendszer kialakítása, működtetése, — a vállalkozások, egyéb jogi és nem jogi személyek alakulásával, átalakulásával, működésével, megszűnésével kapcsolatos tanácsadás, — a vállalkozás egészére vagy egyes részterületére irányuló ellenőrzési, adótervezési feladatok végzése, — a pénzügyi szervezeti egységek munkájának megtervezése, megszervezése, irányítása és ellenőrzése, — adóigazgatási, bírósági eljárásban való képviselet ellátása. Az adótanácsadói szolgáltatás ellátásához adótanácsadói szakképesítés megléte kötelező.

Source: https://magyarkozlony.hu/hivatalos-lapok/a10524c3795aad5ff94a7c153b24ce658eda5f57/dokumentumok/463c80c96c696a7408518b237e742652cacc4b56/letoltes